
Tizedik évfolyamos tanulók érvelési készségének fejlesztése a statisztika és valószínűség témakörben

A pályamunkám egy pedagógiai kísérletet mutat be, amelynek célja a tizedik osztályos tanulók matematikai érvelési készségének fejlesztése a statisztika és valószínűségszámítás témakörében. A kutatásom abból a problémából indult ki, hogy a diákok gyakran empirikus példákra támaszkodnak matematikai érvelés helyett. A fejletlen bizonyítási készség egyik oka lehet, hogy az érvelés oktatása nem megfelelően strukturált. A kutatás során egy 28 fős tanulócsoport vett részt egy beavatkozási programomban, amely előtesztből, tanulási időszakból, utótesztből és késleltetett utótesztből állt. A kísérlet során a diákok speciális, különböző szintű indoklási feladatokat oldottak meg, önálló és csoportos formában egyaránt. Az eredmények statisztikai elemzése azt mutatta, hogy a beavatkozás jelentős és tartós fejlődést eredményezett az érvelési készség terén. A kutatás rávilágít arra, hogy az érvelési és bizonyítási készségek fejlesztése a matematikaoktatás kulcsfontosságú eleme kell, hogy legyen. Dolgozatom pedagógiai következtetése, hogy a tanárok módszertani eszköztárának bővítése és a matematikai érvelési feladatok tudatos alkalmazása hozzájárulhat a diákok kritikus gondolkodásának fejlődéséhez.



